ועדת החוקה, חוק ומשפט, כנסת 20, פרוטוקול מספר 221, 2016-06-28 13:00

ניסן סלומינסקי: שלום לכולם, אנחנו ממשיכים את הדיונים של ועדת חוקה, והפעם זה חוק מרכזי מאוד – פקודת הסטטיסטיקה (מס' 4) התשע"ו-2015, הכנה לקריאה שנייה ושלישית.

<נעמה מנחמי: אני אקרא את זה ואז יסבירו: הצעת חוק לתיקון פקודת הסטטיסטיקה (מס' 4), התשע"ו-2015 תיקון סעיף 1 1.

<נעמה מנחמי: בפקודת הסטטיסטיקה [נוסח חדש], התשל"ב-1972 (להלן – הפקודה), בסעיף 1, בהגדרה "סטטיסטיקן" במקום "הסטטיסטיקן הממשלתי" יבוא " הסטטיסטיקן הלאומי".

<נעמה מנחמי: תיקון סעיף 2 בסעיף 2 לפקודה – בכותרת השוליים, במקום "הסטטיסטיקן הממשלתי" יבוא "הסטטיסטיקן הלאומי"; בסעיף קטן (א), במקום "סטטיסטיקן ממשלתי" יבוא "סטטיסטיקן לאומי".

ניסן סלומינסקי: וואו, וואו, זה היכה אותנו בשוק.

ניסן סלומינסקי: מי מסביר או מסבירה?

<עופרה שוחטמן: אני אסביר.

<עופרה שוחטמן: זה נראה שמדובר בתיקון טכני, אבל התיקון הזה חשוב ללשכה המרכזית לסטטיסטיקה בישראל.

<עופרה שוחטמן: אחת מאבני היסוד של כל לשכה מרכזית לסטטיסטיקה היא עצמאות ואי-תלות.

<עופרה שוחטמן: זה מופיע בסעיף 3(ג) לפקודת הסטטיסטיקה: במילוי תפקידו יפעל הסטטיסטיקן על סמך שיקולים מדעיים.

<עופרה שוחטמן: השם "סטטיסטיקן לאומי" מבטא את אי-התלות בגורם ממשלתי או פוליטי.

<עופרה שוחטמן: היום הוא נקרא "הסטטיסטיקן הממשלתי" ולכן המונח - - -

ניסן סלומינסקי: הוא כאילו תלוי בממשלה?

<עופרה שוחטמן: זה חוטא לאמת, כי הלמ"ס מייצרת סטטיסטיקה למדינת ישראל מטעם המדינה ולכן היא לא צריכה להיות כפופה לממשלה.

ניסן סלומינסקי: יש איזה משרד ממשלתי שאתם נמצאים בו?

<עופרה שוחטמן: אנחנו יחידת סמך של משרד ראש הממשלה.

<עופרה שוחטמן: שמונה שנים.

<עופרה שוחטמן: הבוס שלי, עו"ד בריאן ניגן, נמצא עכשיו בארצות הברית.

<עופרה שוחטמן: נמצא פה גם הדובר של הלמ"ס, ערן רופאלידיס.

ניסן סלומינסקי: עד היום אתם הרגשתם איזושהי התערבות בשיקולים של הסטטיסטיקן הראשי או של המערכת?

<עופרה שוחטמן: לא.

<עופרה שוחטמן: אנחנו לא הרגשנו התערבות של הממשלה.

<ערן רופאלידיס: בעיניי התשובה החד-משמעית היא לא.

ניסן סלומינסקי: אבל יכול להיות שאחרי 68 שנים החלטתם שאתם רוצים את השינוי?

ניסן סלומינסקי: זה ככה מהאוויר או שהרגשתם קצת - - -

<עופרה שוחטמן: יש לנו סטטיסטיקן חדש, מלפני שלוש שנים, וזה קרה די מהר כשהוא נכנס לתפקיד.

<עופרה שוחטמן: הוא הפנה את תשומת הלב שהשם הזה חוטא לאמת.

<עופרה שוחטמן: כמו בכל העולם השם צריך להיות national , לאומי, וככה אנחנו מגדירים את עצמנו בעולם.

<עופרה שוחטמן: יש לנו הרבה קשרים עם מדינות ה-OECD וכנסים בעולם והשם "ממשלתי" מפריע.

<נעמה מנחמי: זו לא הצעת חוק תקציבית?

<נעמה מנחמי: לא צריך לתקן עכשיו את כל המעטפות והניירת?

<עופרה שוחטמן: לא, זה הלוגו של הסטטיסטיקן ולכן רק הלוגו של המכתבים שלו.

<ערן רופאלידיס: ברשותכם, אני אוסיף משהו.

<ערן רופאלידיס: אנחנו באים עכשיו מכנס חגיגי בכנסת של פרסום אמצעי דוח בין-לאומי של ה-OECD שישראל לקחה בו חלק, שמבחינת רוב משרדי הממשלה הוא דוח מאוד קשה.

<ערן רופאלידיס: אני מביא את זה כהוכחה לכך שאף משרד לא התערב לנו בעבודה, בטוח שאף משרד לא יאהב את הממצאים, אבל זה רק מחדד את עצמאותנו, מקצועיותנו וחוסר התלות שלנו בשום גורם ממשלתי כזה או אחר.

<ערן רופאלידיס: כמובן שבמפגשים בין-לאומיים של סטטיסטיקנים ובכל מפגש בין-לאומי אחר משתמשים במינוח National Statistician .

ניסן סלומינסקי: כלומר, זה לא בא על איזה רקע של ההרגשה שפתאום התחילו להתערב לכם בחיים.

<ערן רופאלידיס: לגמרי לא.

<ערן רופאלידיס: זו פשוט רגישות יתר של סטטיסטיקן נוכחי.

<ערן רופאלידיס: זה אף פעם לא הפריע לעבודה, כנראה שאף אחד לא חשב שזה מפריע.

ניסן סלומינסקי: גם אין לזה משמעות שמעכשיו אתם תהיו כאילו מעצמה ותצטרכו שיהיה לכם שר מעליכם או בעל-בית מעליכם ועוד משהו, ויכניסו עוד כל מיני פונקציות?

ניסן סלומינסקי: אין לזה שום השלכה ועלות כספית?

<עופרה שוחטמן: לא, אין לזה עלות כספית.

ניסן סלומינסקי: את עושה עם הראש "כן", לוקחת אחריות.

מאיר שלום: אז אני אגיד את זה לפרוטוקול.

מאיר שלום: זה בסך הכל שינוי השם באופן שלדעת הלמ"ס ישקף בצורה מדויקת יותר את התפקיד.

מאיר שלום: הא ותו לא, ומבחינת משרד המשפטים לא ראינו בזה קושי משפטי או שאלה משפטית.

ניסן סלומינסקי: רבותי, מי בעד לאשר את הצעת חוק לתיקון פקודה הסטטיסטיקה (4), התשע"ו-2015?

ניסן סלומינסקי: בעד – 2

ניסן סלומינסקי: נמנעים – אין

ניסן סלומינסקי: אושר פה אחד.

ניסן סלומינסקי: דרככם לשלום, תצליחו ותמשיכו להיות אובייקטיביים.

ניסן סלומינסקי: זה הנושא הכי חשוב, כי עד היום כולנו – אני לא יודע מה קורה בחוץ-לארץ – בארץ סומכים עליכם כגוף אובייקטיבי.

ניסן סלומינסקי: זה הישג גדול, תשמרו על זה.

<ערן רופאלידיס: ורלוונטיים.

ניסן סלומינסקי: נכון מאוד.

ניסן סלומינסקי: בהצלחה.

ניסן סלומינסקי: אני מודה לכולם, הישיבה נעולה.